Aamodt om Svindals sesongstart: - Lover veldig godt
- Dette lover veldig godt. Han viste at han kan hamle opp med de beste, sier Kjetil André Aamodt til VG. Samtidig er han optimist med tanke på storslalåmen i Sotsji-OL: - Det er en løype som passer Aksel bra, sier Aamodt.Svindal leverte en middelmådig førsteomgang under sesongåpningen i Sölden søndag. Han fikk det ikke til å stemme i storslalåmtraseen, og endte med 12. beste tid. Men i finaleomgangen kom revansjen, plutselig fløt alt mye bedre for 30-åringen, som kjørte inn til ledelse. Men bak ham kom storslalåmspesialister som Ted Ligety, Alexis Pinturault og Marcel Hirscher. Den trioen tok til slutt de tre pallplasseringene, mens Svindal endte på delt fjerdeplass sammen med franske Steve Missillier. - Det vil komme bakker som passer ham bedre. I Sölden er det bratt og svingete, og da vil Aksel slite mot de beste. Det vil bli bedre når det blir litt flatere, sier Aamodt.Rettenbach-breen er langt i fra Svindals favorittbakke. Hele ni sesongåpninger har han vært gjennom i Sölden, og bare én gang har han klart å kjøre bedre enn i går. I 2007 stakk han av med seieren. Men bortsett fra det har han ikke en gang vært inne blant topp ti. - Jeg sa før dette løpet at Ligety antakelig er best i verden fortsatt, sammen med Pinturault og Hirscher. Så vil jeg prøe å være en av de rett bak, som på en god dag kan bli topp tre. Når jeg blir nummer fire i dag, så nærmer det seg, sa en fornøyd Svindal til VG etter rennet.- Å åpne sesongen med en fjerdeplass her er veldig bra. Da er jeg på skjema, sier han.Dersom Svindal skal ha noe håp om å ta sammenlagtseieren i verdenscupen, må resultatene i storslalåm heves i forhold til fjoråret. Det holder ikke bare å være blant topp seks-sju, Svindal bør være med og kjempe om pallplasseringer.- Han hadde jo en syk slalåmsesong, det er ikke sikkert han klarer det igjen. Det er jo ikke sikkert jeg klarer å gjenta min super-G-sesong heller. Det eneste jeg kan gjøre nå er å kjøre så fort jeg kan hele tiden, og håpe at det holder, sier Svindal.
Kun én gang tidligere i karrieren har Aksel Lund Svindal (30) hatt en bedre sesongåpning enn den han fikk i går.